Karl H. Bornhøft (SF), 2010-04-26:
Unge og alkohol udgør tilsammen ofte en meget uheldig cocktail, som desværre kan få katastrofale konsekvenser.
Druk blandt unge er årsag til mange tilfælde af uønsket sex, vold, overgreb, trafikulykker og ulykker i almindelighed, og det er end ikke sjældent, at børn og unge dør af druk i Danmark.
De sidste nye tal fra Sundhedsstyrelsen viser, at 25 unge i løbet af 7 år har mistet livet på grund af alkohol, og det er jo ikke mere end halvanden måned siden, at en ung mand mistede livet, da han i beruset tilstand faldt ud over en altan i Silkeborg.
Tal fra Sundhedsstyrelsen viser jo desuden, at der alene i 2008 var 3.000 unge, der søgte hjælp på hospitalet på grund af alkoholforgiftning, og der er en særlig gruppe teenagere mellem 15 og 19 år, der indlægges akut til udpumpning på grund af druk.
Samtidig viser europæiske undersøgelser, at danske unge drikker voldsomt meget og også alt for meget.
Så det er jo ikke nogen nyhed, at vi har europarekord i druk, men det gør det ikke mindre uhyggeligt og tankevækkende, for alkohol – og det synes jeg vi skal holde fast i – er et giftstof, som skader vores organer, hver gang vi indtager det i store mængder.
Det vil sige, at hvis vi drikker mere end det, Sundhedsstyrelsen anbefaler, er det rent faktisk et giftstof.
Det, vi taler om, er leverskader, det er betændelse i nerver og i bugspytkirtel, det er hjernesvind, det er hjertelidelser, det er mavesår, det er kræft i mund, hals og spiserør, det er forhøjet blodtryk og et væld af andre fysiske skader.
Derfor er det jo i det mindste rart, at vi kan være enige om, at vi har et problem.
Alt andet ville også være fuldstændig absurd.
Derfor er vi altså også nødt til at tage de unges alkoholforbrug alvorligt.
Det er en pligt for os også at være med til at forhindre, at unge danskere med en lys og lovende fremtid mister livet eller kommer til skade fysisk og psykisk på grund af druk.
Det drejer sig om at forebygge, at de unge kommer ud i misbrugsproblemer, og det er ødelæggende for ethvert menneske.
Vi ved det, og vi ved oven i købet, at 85 pct. af dem, der senere kommer i et afhængighedsforhold, er startet inden det fyldte 18. år.
Derfor er det altså også nødvendigt, at vi forsøger at ændre den danske kultur omkring vores drikkevaner.
Vi er nødt til at erkende, at vi særlig i forhold til de unge har et stort og oven i købet voksende problem.
Jeg vil med det samme sige: Der findes intet columbusæg, der er ikke én løsning som sådan, der bare kan klare det her problem for os.
Signalet er der, uanset hvilken promille man vælger at lægge sig fast på.
Det er også helt sikkert, at vi i SF deler Kræftens Bekæmpelses bekymring om de to forskellige aldersgrænser, to forskellige alkoholprocenter og andre regler, der gør det vanskeligt at administrere, i lovforslaget.
Men det, der er afgørende vigtigt for os i SF, er altså, at vi også får et lovforslag her vedtaget, der ikke alene er et godt signal, men som også er virkningsfuldt.
Og der er vi altså nødt til at notere os, at det, danske unge drikker, jo ikke er ting, der ligger over de 22 pct., som nu er blevet omtalt her.
Jeg skal ikke lægge skjul på, at det, der er vores hovedintention i de videre forhandlinger, er både at holde fast i signalet og få gjort det her forslag virkningsfuldt.
Hvis det kunne have glædet nogen, skal jeg også med det samme sige, at vi godt kunne have stemt for regeringens oprindelige forslag med de 7 pct., men det, der er fuldstændig afgørende for os, er, at vi ikke bliver ved med at ignorere, at vi har et problem, og derfor må vi hjælpe hinanden med at finde nogle løsninger.